Braća Brkan fotografije

Projekt aktualizira zaboravljene fotografske umjetnike te ih samostalnom izložbom predstavlja stručnoj i široj javnosti. Projekt je doprinos očuvanju hrvatske kulturne baštine i doprinos razvoju hrvatske fotografije. Skupljati fotografsku zbirku u Hrvatskom ne tržišnom likovnom okruženju nije lagani izazov. Osim velikog znanja o fotografskoj građi, materijalnih sredstava potrebna je i velika pasija prema fotografskoj umjetnosti. Petar Smiljanić kolekcionar suvremene umjetnosti i fotografije ustupio nam je fotografije iz vlastite zbirke, a bez njegove podrške ova izložba ne bi bila moguća. Hrvatski dom fotografije se programski bavi isključivo medijem fotografije. Izlažu se i zastupaju pretežito hrvatski i inozemni stari majstori fotografske umjetnosti 19. i 20. stoljeća koji su utrli put širokom prihvaćanju fotografije kao nezavisnog i ravnopravnog medija sa svim ostalima umjetničkim medijima. Hrvatski dom fotografije otvoren je i za mlađe autore te etablirane umjetnike koji koriste eksperimentalnu, tradicionalnu i digitalnu fotografiju.

Programski cilj galerije jest kreiranje ravnoteže i dijaloga sa širokim spektrom fotografskih žanrova i tehnika. Hrvatski dom fotografije djeluje u izložbenom prostoru Kluba HDLU-a, a pokrenut je s ciljem kontinuiranog unaprjeđenja i proširenja izlagačke djelatnosti Hrvatskog društva likovnih umjetnika. Hrvatski dom fotografije službeno je otvoren 7. travnja 2014., a otvorio ju je u sklopu svoje izložbe slavni Peter Lindbergh.

Fedor Vučemilović